**Shere Hite**, nada en Saint Joseph (Missouri) o 2 de novembro de 1942 e finada en Tottenham (Londres) o 9 de setembro de 2020, foi unha sexóloga e feminista alemá nada nos Estados Unidos.

Os seus traballos sobre sexoloxía concentráronse principalmente na sexualidade feminina. Hite parte dos estudos biolóxicos sobre sexo feitos por Masters and Johnson e por Alfred Kinsey. Tamén fai referencia aos traballos teóricos, políticos e psicolóxicos asociados co movemento feminista da década de 1970, como o *The Myth of the Vaginal Orgasm* de Anne Koedt.

Despois de recibir ataques cara a ela e cara ao seu traballo, renunciou á súa nacionalidade estadounidense para adoptar a alemá.

Traxectoria
-----------

Naceu como Shirley Diana Gregory, pero máis tarde tomou o apelido do seu padrasto, Raymond Hite. Graduouse na Seabreeze High School en Daytona Beach, Florida. Recibiu un mestrado en Historia na Universidade de Florida en 1967.

Despois mudouse a Nova York, onde se uniu á Universidade de Columbia para traballar na súa tese de doutoramento en Historia social. Hite atribuíu que non completase o seu doutoramento á natureza conservadora de Columbia naquel tempo. Posteriormente, rematou o seu doutoramento na Universidade Nihon (Toquio, Xapón) e obtivo outro en sexoloxía clínica na Universidade Maimonides, en North Miami Beach, Florida.

Obxecto do seu estudo
---------------------

Shere Hite concentrouse en entender como consideran os individuos a súa experiencia sexual e o significado que ten para eles.

Hite criticou o traballo de Masters e Johnson por incorporar acriticamente actitudes culturais no comportamento sexual no seu estudo. Por exemplo, o traballo de Hite mostrou que o 70% das mulleres non tiveran orgasmos mediante a penetración, mais que son capaces de alcanzar o orgasmo facilmente mediante a masturbación ou outras estimulacións clitoridianas. Só un 30% das mulleres participantes no seu estudo experimentaran algunha vez un orgasmo durante o transcurso do coito. Criticou o argumento de Masters e Johnson de que durante o coito debería proporcionarse a suficiente estimulación clitoridiana para alcanzar o orgasmo e que se non se chega a alcanzar é un signo de "disfunción sexual". Sen negar que tanto Kinsey como Masters e Johnson foron un paso crucial na investigación sexual, Hite cre que se debe entender a construción cultural e persoal da experiencia sexual para facer o importante estudo do comportamento sexual fóra do laboratorio. Criticou o feito de que limitar os tests a mulleres "normais" que notificaban orgasmos durante o coito estaba baseado no falso suposto de que ter un orgasmo durante o coito era algo típico, cousa que o seu propio estudo rexeitou vehementemente.

Metodoloxía
-----------

Hite emprega un método de investigación individualista. Usou miles de respostas de cuestionarios anónimos como marco de traballo para desenvolver un discurso sobre as reaccións humanas ao xénero e á sexualidade. As súas conclusións derivadas destes cuestionarios de información foron logradas cun criticismo metodolóxico. O feito de que a súa información non provén dunha base de mostra probabilística xera preocupacións sobre se os datos da mostra poden xeneralizarse a poboacións relevantes. Como é común en investigacións que afectan a asuntos delicados, tales como o comportamento sexual, a proporción de non-respostas é tipicamente grande. Polo tanto as conclusións derivadas dos datos poden non representar as visións da poboación en estudo como consecuencia do nesgo debido ás non-respostas. Os defensores de Hite defenden a súa metodoloxía dicindo que é máis probable chegar así á verdade sobre a sexualidade feminina que estudando mulleres da prostitución como se elas fosen representativas das mulleres en xeral, ou estudar en laboratorio as condicións en que as mulleres declaran ter orgasmos durante o coito.

Hite foi eloxiada pola súa produtividade teórica na investigación sociolóxica. A suxestión de nesgo nalgúns dos estudos de Hite é empregada frecuentemente como un punto de polémica nos cursos universitarios onde se discuten métodos de mostraxe, igual que a mostraxe do *Literary Digest* de 1936. Unha discusión sobre o nesgo da mostra é a realizada por Philip Zimbardo, que explicou que as mulleres do estudo de Hite recibiron unha investigación sobre a satisfacción conxugal, onde o 98% indicaron insatisfacción, e o 75% indicaron ter relacións extramaritais, mais onde só o 4% das mulleres responderon ao estudo de mercado. Zimbardo conxecturou que as mulleres que tiñan insatisfaccións puideron estar máis motivadas a responder ao estudo que as mulleres que si estaban satisfeitas e que a súa investigación podería ser tan só "xornalismo cientificamente codificado".

Por outra banda, as diferenzas metodolóxicas nas ciencias sociais cando as interrogantes se refiren a asuntos de consecuencia pública, por exemplo, inmediatez fronte a tempo para reflexionar cando se está respondendo, poden resultar en diferenzas en sinceridade, e as promesas de confidencialidade non son igualmente cridas polos que responden por correo, afectando á apertura dos que responden e á súa sinceridade. Algunhas ou todas as súas investigacións publicadas dependeron dunha ampla distribución multicanal do cuestionario, dando oportunidade a moitas respostas longas na medida da dispoñibilidade de tempo do propio participante, cunha reforzada anonimidade dos entrevistados, e con máis respostas por correo que por teléfono.

Vida persoal
------------

Hite non tivo fillos. En 1985, casou co concertista de piano alemán Friedrich Höricke, dezanove anos menor ca ela. A parella divorciouse en 1999.

Especialmente grupos conservadores estadounidenses protestaron contra os estudos de Hite. Estivo entón exposta a insultos, asaltos físicos e mesmo ameazas de morte. Aceptou a nacionalidade alemá en 1996, posto que consideraba a sociedade alemá máis tolerante e aberta de mente cara ao seu traballo.

Obras
-----

* *Sexual Honesty, by Women, For Women* (1974)
* *The Hite Report on Female Sexuality* (1976, 1981, reeditado en 2004)
* *The Hite Report on Men and Male Sexuality* (1981)
* *Women and Love: A Cultural Revolution in Progress (The Hite Report on Love, Passion, and Emotional Violence)* (1987)
* *Fliegen mit Jupiter* (English: *Flying with Jupiter*) (1993)
* *The Hite Report on the Family: Growing Up Under Patriarchy* (1994)
* *The Hite Report on Shere Hite: Voice of a Daughter in Exile* (2000) (autobiografía)
* *The Shere Hite Reader: New and Selected Writings on Sex, Globalization and Private Life* (2006)

Notas
-----

1. ↑  Weaver, Matthew (10 de setembro de 2020). "'She began the real sexual revolution for women': Shere Hite dies aged 77". *The Guardian*. Consultado o 10 de setembro de 2020.
2. ↑  Montagut, Albert (25 de febreiro de 1992). "El divorcio de los pioneros de la sexología". *El País* (en castelán). ISSN 1134-6582.
3. ↑  Jones, Janet. *Understanding Psychological Research*.
4. ↑  "Berkeley.edu". Arquivado dende o orixinal o 02 de marzo de 2012. Consultado o 02 de marzo de 2012.
5. ↑  "Alli.fi". Arquivado dende o orixinal o 21 de abril de 2005. Consultado o 21 de abril de 2005.
6. ↑  Discovering Psychology with Philip Zimbardo (Episode 2: Understanding Research)
7. ↑  v.g. *The Hite Report on Female Sexuality* (1976)
8. ↑  v.g. The Hite Report on the Family: Growing Up Under Patriarchy (1994)
9. ↑  Why are older mothers still taboo?
10. ↑  Hewitson, Michele (27 de maio de 2000). "The real Shere Hite report". *The New Zealand Herald*. Consultado o 9 de novembro de 2011.
11. ↑  "Friedrich Höricke". *Bach-cantatas.com*. Arquivado dende o orixinal o 03 de marzo de 2016. Consultado o 23 de marzo de 2016.
12. ↑  Hite, Shere (17 de novembro de 2003). "Why I Became a German: So Vicious Were the Attacks on the Feminist Shere Hite That She Decided to Give Up Her American Citizenship". *New Statesman*. Arquivado dende o orixinal o 16 de outubro de 2013. Consultado o 25 de abril de 2019.

Véxase tamén
------------

### Ligazóns externas

* Hite Research Foundation

* Portal:Muller
* Portal:Feminismo

|  |  |
| --- | --- |
| Control de autoridades | 
* Wd: Q64397
* WorldCat
* VIAF: 109878720
* BIBSYS: 90081455
* BLBNB: 000223103
* BNE: XX1149012
* BNF: 12613143z
* CANTIC: a19784375
* CiNii: DA02662684
* EBID: ID
* EGAXA: vtls000981438
* FAST: 67316
* FemBio: 13531
* GND: 119331942
* IMDb: nm1968612
* ISNI: 0000 0001 1795 1839
* LCCN: n81012403
* Munzinger: 00000018643
* NDL: 00443437
* NKC: jn20010602931
* NLA: 35198107
* NNDB: 000024361
* NPG: mp69109
* NTA: 069000417
* OL: OL418924A
* PTBNP: 69295
* SNAC: w6vt21dd
* SUDOC: 05405950X
* Theatricalia: 1f19
* WikiTree: Gregory-9863

 |